title: Rådets afgørelse (FUSP) 2016/51 af 18. januar 2016 til støtte for konventionen om forbud mod biologiske våben og toksinvåben (BTWC) inden for rammerne af EU's strategi mod spredning af masseødelæggelsesvåben

text:
               19.1.2016

               DA

               Den Europæiske Unions Tidende

               L 12/50

         RÅDETS AFGØRELSE (FUSP) 2016/51
   af 18. januar 2016
   til støtte for konventionen om forbud mod biologiske våben og toksinvåben (BTWC) inden for rammerne af EU's strategi mod spredning af masseødelæggelsesvåben
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 26, stk. 2, og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Det Europæiske Råd vedtog den 12. december 2003 EU's strategi mod spredning af masseødelæggelsesvåben (»EU-strategien«) (1), hvis kapitel III indeholder en liste over foranstaltninger til bekæmpelse af en sådan spredning.

               (2)

               Unionen er aktivt i gang med at gennemføre EU-strategien og er i færd med at iværksætte de foranstaltninger, der er nævnt i EU-strategiens kapitel III, især de foranstaltninger, der sigter mod styrkelse, gennemførelse og universel anvendelse af konventionen om forbud mod biologiske våben og toksinvåben (BTWC).

               (3)

               Rådet vedtog den 27. februar 2006 fælles aktion 2006/184/FUSP til støtte for BTWC inden for rammerne af EU's strategi mod spredning af masseødelæggelsesvåben (2). Siden vedtagelsen af fælles aktion 2006/184/FUSP er yderligere syv stater blevet deltagende stater i BTWC. Fælles aktion 2006/184/FUSP udløb den 26. august 2007.

               (4)

               I marts 2006 vedtog Rådet en handlingsplan om biologiske våben og toxinvåben, som supplerer fælles aktion 2006/184/FUSP til støtte for BTWC (3). Handlingsplanen omhandlede en effektiv udnyttelse af tillidsskabende foranstaltninger (CBM'er) og De Forenede Nationers (FN's) generalsekretærs mekanisme til efterforskning af påstået anvendelse af biologiske våben.

               (5)

               Rådet vedtog den 10. november 2008 fælles aktion 2008/858/FUSP til støtte for BTWC inden for rammerne af EU's strategi mod spredning af masseødelæggelsesvåben (4). Yderligere tre stater er blevet deltagende stater i BTWC siden vedtagelsen af fælles aktion 2008/858/FUSP, og flere stater fik bistand fra EU-eksperter.

               (6)

               På sjette BTWC-gennemgangskonference blev det besluttet at etablere støtteenheden for gennemførelsen (ISU) med et mandat på fem år (2007-2011) inden for FN's Kontor for Nedrustningsanliggender (UNODA) i Genève med henblik på at give administrativ støtte til de møder, som sjette gennemgangskonference har aftalt, samt støtte til den omfattende gennemførelse og universelle anvendelse af BTWC og udvekslingen af CBM'er.

               (7)

               Den 18. juli 2011 vedtog Rådet afgørelse 2011/429/FUSP (5) vedrørende den holdning, Den Europæiske Union skal indtage på den syvende gennemgangskonference mellem de deltagende stater i BTWC (»syvende gennemgangskonference«).

               (8)

               På syvende gennemgangskonference blev det besluttet at forlænge mandatet for ISU med endnu fem år (2012-2016) og at udvide dens opgaver til at omfatte gennemførelsen af afgørelsen om at etablere og administrere databasen for anmodninger og tilbud om bistand og at lette den dermed forbundne udveksling af oplysninger blandt de deltagende stater samt eventuelt at støtte de deltagende staters gennemførelse af beslutninger og anbefalinger fra syvende gennemgangskonference.

               (9)

               Rådet vedtog den 23. juli 2012 afgørelse 2012/421/FUSP (6) til støtte for BTWC inden for rammerne af EU's strategi mod spredning af masseødelæggelsesvåben. Yderligere seks stater er blevet deltagende stater i BTWC siden vedtagelsen af afgørelse 2012/421/FUSP, og flere stater har fået bistand fra EU-eksperter.

               (10)

               Målene i afgørelse 2011/429/FUSP og afgørelse 2012/421/FUSP, navnlig de aspekter, som der blev opnået konsensus om på syvende gennemgangskonference, bør videreføres —

         VEDTAGET DENNE AFGØRELSE:
   Artikel 1
   1.   Med henblik på at sikre en umiddelbar og praktisk anvendelse af nogle af elementerne i EU's strategi mod spredning af masseødelæggelsesvåben fungerer denne afgørelse, der bygger videre på den vellykkede gennemførelse af fælles aktion 2006/184/FUSP, fælles aktion 2008/858/FUSP og afgørelse 2012/421/FUSP, som et operativt politikredskab til gennemførelse af målene i afgørelse 2011/429/FUSP og fokuserer navnlig på de aspekter, som der blev opnået konsensus om på syvende gennemgangskonference, jf. slutdokumentet for denne konference.
   Principperne for denne afgørelse er som følger:

               a)

               den bedst mulige udnyttelse af erfaringerne fra fælles aktion 2006/184/FUSP, fælles aktion 2008/858/FUSP og Rådets afgørelse 2012/421/FUSP

               b)

               hensyntagen til specifikke behov, som de deltagende og ikkedeltagende stater i BTWC har givet udtryk for, for så vidt angår en bedre gennemførelse og universel anvendelse af BTWC

               c)

               tilskyndelse til nationalt og regionalt ejerskab til projekterne for at sikre deres bæredygtighed på lang sigt og opbygge et partnerskab mellem Den Europæiske Union og tredjeparter inden for rammerne af BTWC

               d)

               fokus på de aktiviteter, der giver konkrete resultater og/eller bidrager til på et tidligt tidspunkt at skabe rammerne for fælles forståelser, der er relevant for BTWC-gennemgangskonferencen i 2016

               e)

               medtagelse af målbare resultatindikatorer, der skal fastlægges inden igangsætningen af aktiviteterne, og medtagelse af dem, der vedrører virkningen af bevidstgørelses- og uddannelsesprogrammer, når det er muligt

               f)

               støtte til formanden for møderne mellem de deltagende stater hen imod ottende gennemgangskonference og bedst mulig udnyttelse af det mandat til ISU, som blev fastlagt på sjette gennemgangskonference og fornyet og udvidet på syvende gennemgangskonference.

         2.   Den Europæiske Union støtter følgende projekter, der svarer til foranstaltninger i EU-strategien:

               —

               fremme af universel tiltrædelse af BTWC ved at tilskynde ikkedeltagende stater til bedre at forstå fordelene ved at tiltræde BTWC og engagere sig mere i BTWC-møder og andre aktiviteter

               —

               styrkelse af samspillet med ikkestatslige interessenter om videnskab og teknologi og biosikkerhed og biosikring

               —

               udvikling af nationale kapaciteter til gennemførelsen af BTWC — især i udviklingslandene og på områder såsom artikel VII og X — ved at forbedre kvaliteten og kvantiteten af de erklæringer, der er afgivet i henhold til systemet for tillidsskabende foranstaltninger med henblik på at øge tilliden i overensstemmelse med BTWC

               —

               støtte til programmet for perioden mellem konferencerne og forberedelserne af ottende gennemgangskonference

               —

               styrkelse af De Forenede Nationers generalsekretærs mekanisme til efterforskning af påstået anvendelse af biologiske våben og toksinvåben (SGM)

               —

               støtteredskaber til bevidstgørelse, uddannelse og engagement.

         Bilaget indeholder en detaljeret beskrivelse af disse projekter.
   Artikel 2
   1.   Unionens højtstående repræsentant for udenrigsanliggender og sikkerhedspolitik (HR) har ansvaret for gennemførelsen af denne afgørelse.
   2.   Den tekniske gennemførelse af aktiviteterne i artikel 1 overlades til UNODA. Det udfører sin opgave under HR's ansvar. Med henblik herpå indgår HR de nødvendige aftaler med UNODA.
   Artikel 3
   1.   Det finansielle referencebeløb for gennemførelsen af de i artikel 1, stk. 2, omhandlede projekter er på 2 340 000 EUR.
   2.   De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.
   3.   Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den en finansieringsaftale med UNODA. Det skal fremgå af aftalen, at UNODA skal sørge for, at Unionens bidrag bliver synligt i en grad, der svarer til dets størrelse.
   4.   Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
   Artikel 4
   HR aflægger rapport til Rådet om gennemførelsen af denne afgørelse på grundlag af regelmæssige rapporter udarbejdet af UNODA. Disse rapporter skal danne grundlag for Rådets evaluering. Kommissionen oplyser om de finansielle aspekter af de i artikel 1, stk. 2, omhandlede projekter.
   Artikel 5
   1.   Denne afgørelse træder i kraft på dagen for vedtagelsen.
   2.   Denne afgørelse udløber 36 måneder efter datoen for indgåelsen af finansieringsaftalen i artikel 3, stk. 3, eller seks måneder efter datoen for denne afgørelses vedtagelse, hvis der ikke er indgået en finansieringsaftale inden da.

      Udfærdiget i Bruxelles, den 18. januar 2016.

            På Rådets vegne

         F. MOGHERINI

            Formand

      (1)  Rådets dokument 15708/03. Endnu ikke offentliggjort i Den Europæiske Unions Tidende, men kan findes på http://register.consilium.europa.eu.

      (2)  EUT L 65 af 7.3.2006, s. 51.

      (3)  EUT C 57 af 9.3.2006, s. 1.

      (4)  EUT L 302 af 13.11.2008, s. 29.

      (5)  Rådets afgørelse 2011/429/FUSP af 18. juli 2011 om Den Europæiske Unions holdning vedrørende den holdning, Den Europæiske Union skal indtage på den syvende gennemgangskonference mellem de deltagende stater i konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC) (EUT L 188 af 19.7.2011, s. 42).

      (6)  Rådets afgørelse 2012/421/FUSP af 23. juli 2012 til støtte for konventionen om forbud mod biologiske våben og toksinvåben (BTWC) inden for rammerne af EU's strategi mod spredning af masseødelæggelsesvåben (EUT L 196 af 24.7.2012, s. 61).

      BILAG
      1.   PROJEKTER
      1.1.   Projekt 1: Støtte til universel anvendelse af BTWC

      1.1.1.   Projektformål

      At fremme universel tiltrædelse af BTWC ved at tilskynde stater, der ikke er part i BTWC, til bedre at forstå fordelene ved at tiltræde BTWC og engagere sig mere i BTWC-møder og andre aktiviteter. Dette projekt støtter gennemførelsen af beslutninger og anbefalinger fra syvende gennemgangskonference vedrørende den universelle anvendelse af BTWC.
      1.1.2.   Forventede projektresultater

                  a)

                  Øget tilslutning til BTWC i alle geografiske regioner

                  b)

                  bedre forståelse af BTWC blandt de relevante nationale myndigheder, herunder parlamentarikere, og/eller styrket subregionalt netværkssamarbejde vedrørende BTWC med henblik på at fremme medlemsskab og gennemførelsen af BTWC

                  c)

                  et øget antal stater, der har givet tilsagn om at tiltræde BTWC, og som tager skridt med henblik herpå

                  d)

                  et øget antal stater, der ikke er part i BTWC, tager del i BTWC's aktiviteter og møder

                  e)

                  staternes frivillige gennemførelse af BTWC forud for deres tiltrædelse af den.

            1.1.3.   Projektbeskrivelse

      BTWC-gennemgangskonferencerne har regelmæssigt erklæret, at det har stor betydning, at antallet af medlemmer af BTWC forøges. Der er imidlertid stadig 24 stater, der ikke er part i BTWC, hovedsageligt i Afrika og Stillehavsområdet. Dette projekt omfatter derfor specifikke programmer, der er rettet mod disse stater. Programmerne skal arbejde tæt sammen med andre relevante aktører, herunder Organisationen for Forbud mod Kemiske Våben (OPCW), De Forenede Nationers Sikkerhedsråds resolution (UNSCR) 1540-Udvalget, CBRN-ekspertisecentrene og civilsamfundsorganisationer (f.eks. VERTIC og Instituttet for Sikkerhedsstudier), for at udvikle igangværende arbejdsforbindelser med relevante regionale og subregionale organer, om nødvendigt tilvejebringe skræddersyede oplysningsmaterialer og indgå i direkte dialog med stater i den udpegede region.
      En række aktiviteter forbundet med universel anvendelse vil blive udført efter anmodning fra stater, der ikke er part i BTWC, begyndende med dem, der er tæt på medlemskab af BTWC. Disse aktiviteter skal bygge på drøftelserne og resultaterne fra tidligere regionale workshopper, overføres til en national sammenhæng og være skræddersyet til de nationale forhold. De skal omfatte forberedelsen af en arbejdsplan for universel anvendelse for hver stat, der er omfattet, med inddragelse af nationale interessenter. Hvis det er muligt og hensigtsmæssigt, kan disse besøg være en fælles aktivitet mellem stater, der fører et nært samarbejde og har lignende nationale forhold. Aktiviteternes fokusområder vil være at tilvejebringe specifikke oplysningsmaterialer om fordelene ved at tiltræde BTWC, bevidstgørelse blandt nationale interessenter, herunder parlamentarikere og andre politiske beslutningstagere, etablering af national koordinering og sponsorering for nøglepersoner, så de kan deltage i BTWC-møderne eller andre relevante arrangementer.
      1.2.   Projekt 2: Samspil med ikkestatslige interessenter om videnskab og teknologi

      1.2.1.   Projektformål

      At styrke samspillet mellem BTWC-processen og ikkestatslige interessenter, såsom det videnskabelige samfund og industrien, gennem afholdelse af regionale workshopper om videnskabelige og teknologiske spørgsmål og om biosikkerhed og biosikring i tiden op til ottende gennemgangskonference. Dette projekt vil endvidere direkte involvere videnskabsfolk og fagfolk inden for biosikkerhed i udviklingslandene for at øge bevidstheden om BTWC, udvikle kapaciteter med henblik på en mere effektiv gennemførelse af BTWC og lette det internationale samarbejde til fredelige formål.
      1.2.2.   Forventede projektresultater

                  a)

                  Øget bevidsthed blandt det videnskabelige samfund i BTWC og industrien og beslægtede spørgsmål og øget inddragelse af det videnskabelige samfund samt nationale og regionale videnskabelige, faglige og industrielle sammenslutninger i gennemførelsen af BTWC

                  b)

                  en bredere og dybere forståelse af relevansen af videnskabelige og teknologiske spørgsmål for gennemførelsen af BTWC blandt nationale politiske beslutningstagere og embedsmænd

                  c)

                  konstruktive bidrag til overvejelser om det faste punkt på dagsordenen om videnskab og teknologi på BTWC-møderne samt bidrag til ottende gennemgangskonferences overvejelser om, hvordan man kan styrke gennemgangen af den videnskabelige og teknologiske udvikling, der er relevant for BTWC

                  d)

                  øget samspil mellem det videnskabelige samfund, den akademiske verden, forskningsorganisationer, faglige sammenslutninger, industrien og reguleringsorganer og politiske beslutningstagere på nationalt og regionalt plan og et øget bidrag til gennemgangen af den videnskabelige og teknologiske udvikling, der er relevant for BTWC

                  e)

                  fremme af netværk med andre multilaterale og regionale initiativer inden for videnskab og teknologi, og

                  f)

                  øget internationalt samarbejde om videnskabelige og teknologiske spørgsmål, der kan støtte kapacitetsopbygning i udviklingslandene på områder, der er relevante for BTWC, især artikel VII og X, såsom påvisning, diagnosticering og forebyggelse af sygdomsudbrud, vacciner, behandling, analytiske metoder, beredskab og indsats.

            1.2.3.   Projektbeskrivelse og gennemførelse

      Højst fem workshopper, der organiseres i samarbejde med globale og regionale videnskabelige sammenslutninger, industrien (repræsenteret ved globale eller regionale relevante erhvervsorganisationer og faglige sammenslutninger såsom sammenslutninger vedrørende biosikkerhed) og akademiske eksperter, vil have fokus på de emner, der er udpeget under det faste punkt på dagsordenen om videnskab og teknologi, og deres indvirkning på biosikkerhed og biosikring og skal fremme en regional dialog om sådanne spørgsmål og samtidig øge bevidstheden blandt det videnskabelige og faglige samfund i regionerne. Sådanne workshopper vil i givet fald blive indkaldt i tilknytning til relevante videnskabelige konferencer eller konferencer om biosikkerhed for at maksimere mulighederne for outreach og minimere omkostningerne. Aktiv deltagelse af forskere og fagfolk inden for reguleringsmæssige spørgsmål fra udviklingslandene vil være et centralt element i disse workshopper, hvilket vil kræve sponsorering. For yderligere at støtte inddragelsen af de ovennævnte interessenter vil der blive stillet små tilskud til rådighed, så de kan foretage efterfølgende forskning, der fører til publikationer om emner, der er blevet drøftet i workshopperne.
      Bæredygtigheden af dette projekt vil blive behandlet ved at oprette et virtuelt netværk af eksperter, der udgøres af deltagere i workshopperne. Sådanne eksperter kan også indgå i nationale delegationer til BTWC-møderne og bidrage til gennemgangen af den videnskabelige og teknologiske udvikling.
      1.3.   Projekt 3: Udvikling af kapacitet til gennemførelse af BTWC

      1.3.1.   Projektformål

      Syvende gennemgangskonference bekræftede, at indførelse og gennemførelse af nødvendige nationale foranstaltninger vil kunne styrke BTWC's effektivitet. Konferencen opfordrede de deltagende stater til at vedtage love, administrative, retlige og andre foranstaltninger, herunder bevidstgørelse og adfærdskodekser, der er beregnet til at styrke den nationale gennemførelse af BTWC og sørge for sikkerhed og sikring i forbindelse med mikrobiologiske eller andre biologiske stoffer eller toksiner. Baseret på erfaringerne fra Rådets fælles aktion 2008/858/FUSP og Rådets afgørelse 2012/421/FUSP vil der blive forelagt udvidede nationale BTWC-programmer for gennemførelsesbistand til højst otte lande.
      1.3.2.   Forventede projektresultater

                  a)

                  Vedtagelse af passende lovgivningsforanstaltninger og administrative foranstaltninger, herunder strafferetlige bestemmelser, der dækker hele det spektrum af forbud og forebyggende foranstaltninger, som er omhandlet i BTWC og udarbejdet af syvende gennemgangskonference

                  b)

                  reel gennemførelse og håndhævelse for at forebygge overtrædelser af BTWC og for at sanktionere overtrædelser

                  c)

                  bedre koordinering og netværkssamarbejde mellem alle de interessenter, der deltager i BTWC-processen, herunder nationale og regionale biosikkerhedsorganisationer, parlamentarikere og den private sektor, for at fremme en reel gennemførelse

                  d)

                  fremme af bevidstgørende programmer, adfærdskodekser og standarder for biosikkerhed og biosikring

                  e)

                  indførelse eller forbedring af nationale mekanismer til indsamling af de krævede oplysninger og årlige indgivelser af CBM'er

                  f)

                  et større antal stater, der deltager i regelmæssig udveksling af CBM'er, og øget kvalitet af de forelagte oplysninger

                  g)

                  en stigning i antallet af deltagende stater, der forelægger deres oversigter over antallet af CBM'er elektronisk

                  h)

                  en stigning i antallet af deltagende stater, der bidrager aktivt til gennemgangen af den videnskabelige og teknologiske udvikling inden for rammerne af BTWC

                  i)

                  øget videnskabeligt samarbejde mellem lande på områder, der er relevante for BTWC, og

                  j)

                  forbedret teknisk kompetence og forståelse blandt videnskabsfolk fra udviklingslandene, der deltager i sådanne programmer.

            1.3.3.   Projektbeskrivelse

      Hvert program løber over ca. 12 måneder og indebærer deltagelse af EU-delegationer og CBRN-ekspertisecentre i modtagerlande og FN's regionale centre for nedrustning, hvis det er relevant, og omfatter:

                  a)

                  en første national workshop, der skal samle alle relevante nationale myndigheder og interessenter, introducere BTWC, indkredse motiverede og pålidelige lokale partnere og foretage en indledende vurdering af behov og prioriteter

                  b)

                  brug af den eksisterende CBM-vejledning og den nationale gennemførelsesvejledning og passende oplysninger eller e-uddannelse for BTWC-kontaktpunkterne om, hvordan de skal anvende den elektroniske platform, når denne bliver operationel

                  c)

                  udvikling af en struktureret handlingsplan skræddersyet til modtagerlandet, der omfatter besøg af og/eller workshopper ved forskellige bistandsydere i løbet af programmets varighed samt uddannelse i EU-medlemsstater eller andetsteds

                  d)

                  gennemførelse af handlingsplanen, med bistandsydere, der gennemfører de respektive bistandsaktiviteter (f.eks. udarbejdelse af lovgivning, uddannelse på området biosikkerhed/biosikring, kontrol med udførsel af produkter med dobbelt anvendelse, CBM-forberedelse og -indgivelse, politiuddannelse, bevidstgørelse for videnskabelige medarbejdere, katastrofeberedskabsplaner osv.), og

                  e)

                  en afrundende workshop efter aktiviteternes afslutning, hvor trådene samles, myndighederne aflægger rapport om deres aktiviteter og fremskridt, og behov for yderligere eller fortsat bistand vurderes.

            For at sikre effektiv og produktiv bistand arrangeres der en workshop for EU-eksperter, der bistår modtagerlande under dette projekt, med det formål at drøfte bedste praksis og passende forberedelser af bistandsaktiviteter.
      1.4.   Projekt 4: Støtte til programmet for perioden mellem konferencerne og forberedelserne af ottende gennemgangskonference

      1.4.1.   Projektformål

      Dette program fokuserer på at mobilisere de deltagende stater i BTWC til aktiv deltagelse i ottende gennemgangskonference ved at afholde regionale/subregionale workshopper og skabe mulighed for at overveje og drøfte centrale emner i 2012-2015-programmet for perioden mellem konferencerne.
      Det omfatter også praktisk støtte til emner, der er blevet drøftet i forbindelse med programmet for perioden mellem konferencerne, såsom artikel VII og begrebet peer-review-mekanisme.
      1.4.2.   Forventede projektresultater

                  a)

                  Øget bevidsthed om BTWC og ottende gennemgangskonference i 2016 og dens betydning for den fremtidige udvikling af BTWC

                  b)

                  en omfattende og tværregional dialog om spørgsmål, der skal behandles på ottende gennemgangskonference

                  c)

                  udvikling af en række forslag til nye initiativer, der skal gennemføres efter ottende gennemgangskonference, og bred støtte til deres vedtagelse på ottende gennemgangskonference

                  d)

                  yderligere udbygning af begrebet peer-review-mekanisme inden for rammerne af BTWC. Støtte kan f.eks. gives til tilrettelæggelse af en eller flere af sådanne øvelser i tredjelande og identifikation af nyttige erfaringer vedrørende relevansen af begrebet, og

                  e)

                  identifikation af erfaringer fra ebolaudbruddet i Vestafrika, der er relevante for gennemførelsen af artikel VII og X i BTWC.

            1.4.3.   Projektbeskrivelse

      En række regionale/subregionale workshopper vil blive afholdt for at behandle emnerne i 2012-2015-programmet for perioden mellem konferencerne og for at hjælpe formanden for næste gennemgangskonference forud for og under ottende gennemgangskonference, med henblik på den fremtidige udvikling af BTWC, og vil have til formål at fremme en fælles forståelse på et regionalt/subregionalt grundlag ved at drøfte forslag til, hvordan spørgsmål kan bringes videre. Sådanne workshopper kan finde sted i tilknytning til de ovennævnte videnskabelige og teknologiske workshopper for at drage størst mulig fordel af ressourcerne og eksperterne og for at tilskynde til dialog og samspil mellem forskere, uanset deres institutionelle tilhørsforhold, og politiske beslutningstagere. Der vil også blive afholdt arrangementer i Genève, hvis det er relevant. Disse workshopper bør også stræbe efter at sikre deltagelse af videnskabsfolk og repræsentanter fra industrielle og faglige sammenslutninger. Det vil fremme dannelsen af en bred kreds af deltagende stater til gavn for den gradvise styrkelse af BTWC. Et sponsoreringsprogram vil blive knyttet sammen med workshopperne, så deltagere fra deltagende udviklingslande kan medvirke i workshopperne og ottende gennemgangskonference. I denne forbindelse kan det undersøges, hvordan sponsorerede deltagere kan knyttes til medlemmer af EU-medlemsstaternes delegationer under BTWC-møderne.
      Overvejelser om mulighederne for at gennemføre artikel VII i BTWC vil være værdifulde, under hensyntagen til den store erfaring, som ebolaudbruddet i Vestafrika har givet. Der vil blive foretaget en erfaringsbaseret undersøgelse, der fokuserer på konsekvenserne af udbruddet og den internationale indsats herpå med henblik på at gennemføre artikel VII i BTWC, og som også dækker aspekter, der er relevante for artikel X for så vidt angår videnskabeligt samarbejde og udviklingen af behandlinger og vacciner. Der vil blive udarbejdet en rapport, som de deltagende stater kan tage i betragtning i deres forberedelser til ottende gennemgangskonference.
      Der vil blive gennemført mindst én øvelse blandt de interesserede deltagende stater i peer-review-mekanismen for at skabe bredere støtte til dette begreb og for yderligere at undersøge relevansen af begrebet. Øvelsen vil bygge på den øvelse, der blev gennemført i Frankrig i 2013, og den, som Beneluxlandene gennemførte i 2015, med henblik på at udarbejde en rapport, som de deltagende stater kan tage i betragtning forud for ottende gennemgangskonference. Der vil også blive foretaget en undersøgelse af, hvordan bestemmelserne i artikel V i BTWC vedrørende høring af de deltagende stater kan gøres mere effektive.
      1.5.   Projekt 5: Støtte til FN's generalsekretærs mekanisme

      1.5.1.   Projektformål

      At støtte styrkelsen af De Forenede Nationers generalsekretærs mekanisme til efterforskning af påstået anvendelse af biologiske våben og toksinvåben (SGM).
      1.5.2.   Forventede projektresultater

      Styrkelse af SGM's beredskab, herunder aktiviteter som følge af resultaterne af den erfaringsbaserede øvelse for FN's efterforskningsmission i Syrien i 2013:

                  a)

                  en udvidet fortegnelse over uddannede eksperter (grundlæggende og specialiserede uddannelsesarrangementer — der vil blive indkaldt til ca. tre uddannelseskurser)

                  b)

                  indkaldelse til det konstituerende møde for SGM-interessenter (ét møde): mødet skal fungere som en intra- og interorganisatorisk samarbejdsmekanisme, herunder når SGM ikke aktiveres, med henblik på at vurdere og yderligere styrke SGM regelmæssigt

                  c)

                  tværorganisatoriske uddannelsesarrangementer: Uddannelse, der organiseres af FN sammen med andre internationale organisationer, med henblik på at udnytte og sikre bedre koordinering af eksisterende ressourcer og bedste praksis for at øge effektiviteten mest muligt og undgå dobbeltarbejde (der vil blive indkaldt til ca. to uddannelseskurser).

            1.5.3.   Projektbeskrivelse

      Ud over den fortsatte støtte til regelmæssige grundlæggende og specialiserede uddannelseskurser for eksperter, der er udpeget til SGM-fortegnelsen, er der flere SGM-relaterede arrangementer, der kan identificeres som vigtige aktiviteter under dette projekt. Aktiviteter, der tager sigte på at gennemføre bl.a. ovennævnte konklusioner fra den erfaringsbaserede øvelse fra missionen i Syrien og dermed styrke SGM på lang sigt, er af særlig betydning i denne forbindelse.
      1.6.   Projekt 6: Støtteredskaber til bevidstgørelse, uddannelse og engagement

      1.6.1.   Projektformål

      At fremstille konkrete og praktiske redskaber, materialer og metoder til at gennemføre de aktiviteter, der er beskrevet i ovennævnte projekter. Disse redskaber vil blive fremstillet i formater, der egner sig til deres målgrupper, herunder trykte udgaver, og det vil generelt være påkrævet at oversætte dem til alle De Forenede Nationers officielle sprog. At fremme brugen af redskaber, der er fremstillet i forbindelse med tidligere EU-aktioner: CBM-vejledningen og den nationale gennemførelsesvejledning.
      1.6.2.   Forventede projektresultater

                  a)

                  Støtte til ovennævnte projekter

                  b)

                  øget bevidsthed om spørgsmål forbundet med biologiske våben, ansvarlig optræden inden for videnskab og etiske spørgsmål blandt studerende og deres lærere

                  c)

                  en bred formidling af oplysningsmaterialer om BTWC og bredere spørgsmål vedrørende det potentielle misbrug af biologi.

            1.6.3.   Projektbeskrivelse

      En række projekter kan allerede identificeres, mens andre vil opstå, når projektet er i gang. Den førstnævnte kategori omfatter bl.a. produktionen af webbaserede uddannelsesressourcer og undervisningsmaterialer for universitetsstuderende og/eller biologielever på sekundærtrinnet og lærere. Anvendelsen af teknikker såsom aktiv læring og blandet læring vil være vigtig i denne sammenhæng, og det samme gælder for koordinering med eksisterende initiativer, såsom det arbejde, der udføres af universitetet i Bradford i samarbejde med andre partnere. Oversættelse af BTWC's websted og materialer, der er frembragt i forbindelse med denne og tidligere rådsafgørelser er også et identificerbart og nødvendigt projekt.
      2.   PROCEDURE OG KOORDINATION
      Gennemførelsen af projekterne iværksættes af en styringskomité med det formål at fastlægge procedurerne og de nærmere bestemmelser for samarbejdet. Styringskomitéen fører regelmæssigt og mindst en gang hver sjette måned tilsyn med gennemførelsen af projekterne, bl.a. ved hjælp af elektroniske kommunikationsmidler.
      Styringskomitéen vil komme til at bestå af repræsentanter for HR og UNODA/BWC-ISU.
      Anmodninger fra deltagende stater, som ikke er EU-medlemsstater, om enhver form for bistand og samarbejde under denne afgørelse stiles til UNODA/BWC-ISU. UNODA/BWC-ISU gennemgår og bedømmer eventuelle anmodninger og forelægger anbefalinger for styringskomitéen. Styringskomitéen behandler anmodningerne om bistand såvel som handlingsplanerne og deres gennemførelse. På forslag af HR og under hensyn til resultaterne af drøftelserne i styringskomitéen træffer HR den endelige beslutning om modtagerlandene i samråd med Rådets kompetente arbejdsgrupper.
      For at sikre, at modtagerlandene har et stærkt ejerskab til aktiviteter, som EU har taget initiativet til, og at disse er bæredygtige, er det meningen, at de udvalgte modtagere, når det er muligt og relevant, skal anmodes om at udarbejde handlingsplanerne, hvori de bl.a. opstiller en tidsplan for gennemførelsen af de finansierede aktiviteter (herunder også aktiviteter finansieret med nationale midler), nærmere oplysninger om projektets formål og varighed og de vigtigste involverede parter. UNODA/BWC-ISU eller, hvis det er mest hensigtsmæssigt, EU-medlemsstaterne tilknyttes udarbejdelsen af disse handlingsplaner. Projekterne gennemføres i overensstemmelse med handlingsplanerne.
      3.   RAPPORTERING OG EVALUERING
      UNODA/BWC-ISU forelægger hver sjette måned HR fremskridtsrapporter om gennemførelsen af projekterne. Herudover forelægges rapporter om individuelle bistandsaktiviteter, der finder sted inden for rammerne af de fastlagte handlingsplaner for modtagerlandene. Rapporterne sendes til den relevante arbejdsgruppe i Rådet, der foretager en vurdering af de fremskridt, der er gjort, og en overordnet evaluering af projekterne og eventuelt følger dem op.
      Når det er muligt, underrettes de deltagende stater i BTWC om gennemførelsen af projekterne, bl.a. ved hjælp af elektroniske midler. Modtagerstaterne forventes at aflægge rapport til BTWC-møderne om afviklingen og resultaterne af de aktiviteter, der er gennemført til deres fordel, og behørigt anerkende støtten fra EU.
      4.   DELTAGELSE AF EKSPERTER FRA EU-MEDLEMSSTATERNE
      Aktiv deltagelse af eksperter fra EU-medlemsstaterne er en forudsætning for, at denne afgørelse kan gennemføres med succes. UNODA/BWC-ISU tilskyndes til at benytte disse eksperter. Deres udgifter til tjenesterejser i tilknytning til gennemførelsen af projekter dækkes af afgørelsen.
      I forbindelse med planlagte bistandsbesøg (f.eks. juridisk bistand eller CBM-bistand) forventes det, at højst tre eksperter i højst fem dage vil blive anset for at være den normale praksis.
      For at sikre effektiv og produktiv bistand arrangeres der en workshop for EU-eksperter, der bistår modtagerlande under dette projekt, med det formål at drøfte bedste praksis og passende forberedelser af bistandsaktiviteter og udarbejdelsen af et sæt bistandsmaterialer såsom præsentationer og publikationer.
      5.   VARIGHED
      Den samlede anslåede varighed af projekternes gennemførelse er 36 måneder.
      6.   STØTTEBERETTIGEDE PARTER
      Projekt 1 vil for så vidt angår aktiviteter forbundet med universel anvendelse være rettet mod stater, der ikke er part i BTWC (både signatarstater og ikkesignatarstater), herunder den private sektor, den akademiske verden og NGO'er, hvis det er relevant.
      Projekt 2 vil være rettet mod deltagende stater, der vil modtage bistand til deres vurderinger af konsekvenserne af den videnskabelige og teknologiske udvikling for BTWC, repræsentanter for det videnskabelige samfund, internationale, regionale og nationale videnskabelige sammenslutninger, den akademiske verden og industrien.
      Projekt 3 vil i forbindelse med kapacitetsudvikling være rettet mod stater, der deltager i BTWC, med særlig opmærksomhed på de lande, der for nylig har tiltrådt BTWC, mens aktiviteter indeholdt i artikel X vil være rettet mod individuelle forskere, videnskabelige konferencer og institutioner.
      Projekt 4 vil være rettet mod deltagende stater, især tjenestemænd, der beskæftiger sig med BTWC-spørgsmål, såsom tjenestemænd, der er udpeget som nationale kontaktpunkter, og tjenestemænd i de faste missioner i Genève, eksperter, der inviteres til at deltage i workshopperne og øvelsen forbundet med peer-review-mekanismen, og eksperter, der er involveret i forberedelsen af undersøgelserne vedrørende artikel V og VII.
      Projekt 5 vil være rettet mod eksperter fra SGM-fortegnelsen, deltagere i SGM's uddannelseskurser og -arrangementer samt deltagere i interessentmødet.
      Projekt 6 vil være rettet mod dem, der fremstiller de relevante materialer, samt dem, der gør brug af dem, f.eks. studerende og lærere, tjenestemænd inden for industrien og NGO'er.
      7.   TREDJEPARTSREPRÆSENTANTER
      Med henblik på at fremme det regionale ejerskab til projekterne og deres bæredygtighed vil deltagelse af eksperter, der ikke er fra EU, herunder eksperter fra relevante regionale og internationale organisationer, blive finansieret af denne afgørelse. UNODA/BWC-ISU's deltagelse i BTWC-workshopper og -møder vil blive finansieret. Deltagelse af formanden for BTWC-møder kan finansieres ud fra en vurdering af den konkrete sag.
      8.   GENNEMFØRELSESINSTANS — PERSONALE
      Da de aktiviteter, der overlades til UNODA under denne afgørelse, ikke er dækket af budgettet, bliver der behov for ekstra personale.
      9.   EU'S SYNLIGHED
      UNODA skal træffe alle passende foranstaltninger for at skabe opmærksomhed omkring det faktum, at tiltaget finansieres af Den Europæiske Union. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for EU's optræden udadtil, som Europa-Kommissionen har udarbejdet og offentliggjort. UNODA vil således sikre synligheden af Unionens bidrag gennem passende omtale og PR, som fremhæver EU's rolle, sikrer åbenhed i EU's indsats og skaber øget bevidsthed om grundene til afgørelsen og om EU's støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.


title: Den Europæiske Centralbanks afgørelse (EU) 2017/1403 af 23. juni 2017 om ændring af afgørelse ECB/2012/6 om oprettelse af et råd for TARGET2-Securities (Target2-Securities Board) (ECB/2017/20)

text:
                  29.7.2017

                  DA

                  Den Europæiske Unions Tidende

                  L 199/24

            DEN EUROPÆISKE CENTRALBANKS AFGØRELSE (EU) 2017/1403
      af 23. juni 2017
      om ændring af afgørelse ECB/2012/6 om oprettelse af et råd for TARGET2-Securities (Target2-Securities Board) (ECB/2017/20)
      STYRELSESRÅDET FOR DEN EUROPÆISKE CENTRALBANK HAR —
      under henvisning til traktaten om Den Europæiske Unions funktionsmåde,
      under henvisning til statutten for Det Europæiske System af Centralbanker og Den Europæiske Centralbank, særlig artikel 3.1, 12.1 og 12.3, samt artikel 17, 18 og 22,
      under henvisning til Den Europæiske Centralbanks retningslinje ECB/2012/13 af 18. juli 2012 om TARGET2-Securities (1), og
      ud fra følgende betragtninger:

                  (1)

                  Den 16. marts 2016 godkendte Styrelsesrådet oprettelsen af Markedsinfrastrukturrådet (Market Infrastructure Board, MIB) — et nyt ledelsesorgan med ansvar for tekniske og operationelle ledelsesopgaver inden for markedsinfrastrukturer og platforme.

                  (2)

                  Den Europæiske Centralbanks afgørelse ECB/2012/6 (2) bør derfor ændres for at afspejle, at Markedsinfrastrukturrådet er blevet oprettet, og at T2S-rådet fungerer som en af Markedsinfrastrukturrådets særlige sammensætninger —

            VEDTAGET DENNE AFGØRELSE:
      Artikel 1
      Ændringer
      Afgørelse ECB/2012/6 ændres som følger:

                  1)

                  Artikel 1 erstattes af følgende:
                  »Artikel 1
                  Definitioner
                  Begreber, der er anvendt i denne afgørelse, har samme betydning som de begreber, der er anvendt i Den Europæiske Centralbanks retningslinje ECB/2012/13 (*1) og i T2S-rammeaftalen, som blev godkendt af Styrelsesrådet den 17. november 2011.

                     (*1)  Den Europæiske Centralbanks retningslinje ECB/2012/13 af 18. juli 2012 om TARGET2-Securities (EUT L 215 af 11.8.2012, s. 19).«"

                  2)

                  Artikel 2, stk. 1, erstattes af følgende:
                  »1.   T2S-rådet oprettes som et ledelsesorgan, der har til opgave at fremlægge forslag for Styrelsesrådet om vigtige strategiske spørgsmål og at udføre de opgaver af rent teknisk karakter, som det måtte blive pålagt af Styrelsesrådet. Det fungerer som en af Markedsinfrastrukturrådets (MIB) særlige sammensætninger.«

                  3)

                  I bilag I under afsnittet »Sammensætning« erstattes fjerde afsnit af følgende:
                  »Mandatperioden for T2S-rådets medlemmer udgør 24 måneder og kan forlænges. Styrelsesrådet kan træffe afgørelse om en kortere mandatperiode, herunder hvis medlemmer udtræder eller går på pension inden udløbet af deres mandat.«

                  4.

                  Bilag II ændres som følger:

                              a)

                              Artikel 1, stk. 3, erstattes af følgende:
                              »3.   Medlemmerne må ikke inddrages direkte i overvågningen af T2S eller af værdipapircentraler, der outsourcer deres afviklingsoperationer til T2S, i det omfang en sådan inddragelse vil kunne give anledning til faktiske eller potentielle konflikter med deres funktion som medlem af T2S-rådet. Der skal træffes passende foranstaltninger til identifikation og undgåelse af sådanne konflikter. Medlemmerne må ikke være en del af Revisionskomiteen (Internal Auditors Committee, IAC) og må heller ikke inddrages i de daglige niveau 3-aktiviteter.«

                              b)

                              I artikel 2 udgår stk. 1.

            Artikel 2
      Afsluttende bestemmelse
      Denne afgørelse træder i kraft den 23. juni 2017.

         Udfærdiget i Frankfurt am Main, den 23. juni 2017.

            Mario DRAGHI

               Formand for ECB

         (1)  EUT L 215 af 11.8.2012, s. 19.

         (2)  Den Europæiske Centralbanks afgørelse ECB/2012/6 af 29. marts 2012 om oprettelse af et råd for TARGET2-Securities og om ophævelse af afgørelse ECB/2009/6 (EUT L 117 af 1.5.2012, s. 13).


title: Kommissionens afgørelse af 23. februar 2017 for så vidt angår udstedelse af individuelle tilladelser til alle koordinatorer for de europæiske netværk af referencecentre til at anvende varemærket »europæisk netværk af referencecentre«

text:
               24.2.2017

               DA

               Den Europæiske Unions Tidende

               C 60/7

         KOMMISSIONENS AFGØRELSE
   af 23. februar 2017
   for så vidt angår udstedelse af individuelle tilladelser til alle koordinatorer for de europæiske netværk af referencecentre til at anvende varemærket »europæisk netværk af referencecentre«
   (2017/C 60/06)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Kommissionens beslutning af 19. september 2001 (PV1536) om, at generaldirektørerne og cheferne for tjenestegrenene tildeles beføjelse til at træffe afgørelse om, hvorvidt der er behov for at indgive en ansøgning om beskyttelse af intellektuelle ejendomsrettigheder opstået ved aktiviteter eller programmer, for hvilke de er ansvarlige, udstedelse af licenser i tilknytning hertil samt erhvervelse, overdragelse, afståelse eller opgivelse af rettigheder, og om, at generaldirektørerne tildeles beføjelse til at foretage administrativ gennemførelse i tilknytning hertil, og
   ud fra følgende betragtninger:

               (1)

               Ifølge Europa-Parlamentets og Rådets direktiv 2011/24/EU (1) skal Kommissionen støtte udviklingen af europæiske netværk af referencecentre mellem højt specialiserede udbydere af sundhedsydelser i medlemsstaterne.

               (2)

               I henhold til artikel 7 i Kommissionens gennemførelsesafgørelse 2014/287/EU (2) giver Kommissionen netværket og dets medlemmer tilladelse til at anvende en unik grafisk identifikator (»logo«).

               (3)

               Kommissionen har registreret logoet »europæisk netværk af referencecentre« som et figurvaremærke (reg.nr. 012252128) inden for Den Europæiske Unions territorium.

               (4)

               Den Europæiske Union, som er den retmæssige varemærkeindehaver, indvilliger i at give alle koordinatorer for de europæiske netværk af referencecentre tilladelse til at anvende varemærket —

         BESTEMT FØLGENDE:
   Artikel 1
   Alle de koordinatorer for de europæiske netværk af referencecentre, som er godkendt af medlemslandenes råd for de europæiske netværk af referencecentre, har en ikkeeksklusiv, royaltyfri, betinget ret til at anvende varemærket »europæisk netværk af referencecentre« (reg.nr. 012252128) til initiativer i forbindelse med aktiviteterne i de europæiske netværk af referencecentre i overensstemmelse med de mål, der er fastsat i artikel 12 i direktiv 2011/24/EU.
   Artikel 2
   Alle de koordinatorer for de europæiske netværk af referencecentre, som er godkendt af medlemslandenes råd for de europæiske netværk af referencecentre, tildeles beføjelse til at meddele underlicenser til medlemmer af deres respektive netværk til retten til at anvende varemærket til initiativer i forbindelse med aktiviteterne inden for deres netværk.

      Udfærdiget i Bruxelles, den 23. februar 2017.

            På Kommissionens vegne

         Vytenis ANDRIUKAITIS

            Medlem af Kommissionen

      (1)  Europa-Parlamentets og Rådets direktiv 2011/24/EU af 9. marts 2011 om patientrettigheder i forbindelse med grænseoverskridende sundhedsydelser (EUT L 88 af 4.4.2011, s. 45).

      (2)  Kommissionens gennemførelsesafgørelse 2014/287/EU af 10. marts 2014 om fastsættelse af kriterier for etablering og evaluering af europæiske netværk af referencecentre og deres medlemmer og for lettelse af udvekslingen af oplysninger og ekspertise om etablering og evaluering af sådanne netværk (EUT L 147 af 17.5.2014, s. 79).


Avis juridique important

|

32001D0909

2001/909/EF,Euratom: Rådets afgørelse af 26. november 2001 om beskikkelse af et fransk medlem af Det Økonomiske og Sociale Udvalg

EF-Tidende nr. L 337 af 20/12/2001 s. 0037 - 0037

Rådets afgørelseaf 26. november 2001om beskikkelse af et fransk medlem af Det Økonomiske og Sociale Udvalg(2001/909/EF, Euratom)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 258,under henvisning til traktaten om oprettelse af Det Europæiske Atomenergifællesskab, særlig artikel 166,under henvisning til Rådets afgørelse af 15. september 1998 om beskikkelse af medlemmerne af Det Økonomiske og Sociale Udvalg for perioden fra den 21. september 1998 til den 20. september 2002(1),i betragtning af, at en plads som medlem af Det Økonomiske og Sociale Udvalg er blevet ledig efter Bernard MALIBIRADEs fratræden, der blev meddelt Rådet den 14. september 2000;under henvisning til den kandidatliste, som den franske regering har forelagt, ogefter at have indhentet udtalelse fra Kommissionen for De Europæiske Fællesskaber -TRUFFET FØLGENDE AFGØRELSE:Eneste artikelLaurent GENSOU beskikkes som medlem af Det Økonomiske og Sociale Udvalg som efterfølger for Bernard MALIBIRADE for den resterende del af dennes mandatperiode, dvs. indtil den 20. september 2002.Udfærdiget i Bruxelles, den 26. november 2001.På Rådets vegneR. LanduytFormand(1) EFT L 257 af 19.9.1998, s. 37.


title: 2014/318/EU: Rådets afgørelse af 17. februar 2014 om indgåelse på Den Europæiske Unions vegne af aftalen mellem Den Europæiske Union og Den Russiske Føderation om narkotikaprækursorer

text:
               4.6.2014

               DA

               Den Europæiske Unions Tidende

               L 165/6

         RÅDETS AFGØRELSE
   af 17. februar 2014
   om indgåelse på Den Europæiske Unions vegne af aftalen mellem Den Europæiske Union og Den Russiske Føderation om narkotikaprækursorer

      (2014/318/EU)

   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, første afsnit, sammenholdt med artikel 218, stk. 6, litra a),
   under henvisning til forslag fra Europa-Kommissionen,
   under henvisning til Europa-Parlamentets godkendelse, og
   ud fra følgende betragtninger:

               (1)

               Den Europæiske Union og den Russiske Føderation bør styrke deres samarbejde for at forhindre ulovlig anvendelse af narkotikaprækursorer i lovlig handel til fremstilling af narkotika eller psykotrope stoffer.

               (2)

               I overensstemmelse med Rådets afgørelse 2013/263/EU (1) blev aftalen mellem Den Europæiske Union og Den Russiske Føderation om narkotikaprækursorer (»aftalen«) undertegnet den 4. juni 2013, med forbehold af dens senere indgåelse.

               (3)

               Aftalen bør sikre fuld respekt for de grundlæggende rettigheder, navnlig en høj grad af beskyttelse i forbindelse med behandling og videregivelse af personoplysninger mellem parterne i aftalen.

               (4)

               Aftalen bør godkendes på Den Europæiske Unions vegne —

         VEDTAGET DENNE AFGØRELSE:
   Artikel 1
   Aftalen mellem Den Europæiske Union og Den Russiske Føderation om narkotikaprækursorer godkendes herved på Unionens vegne.
   Teksten til aftalen er knyttet til denne afgørelse.
   Artikel 2
   Formanden for Rådet afgiver på Den Europæiske Unions vegne den notifikation, der er omhandlet i aftalens artikel 11 (2).
   Artikel 3
   Denne afgørelse træder i kraft på dagen for vedtagelsen.

      Udfærdiget i Bruxelles, den 17. februar 2014.

            På Rådets vegne

         A. TSAFTARIS

            Formand

      (1)  Rådets afgørelse 2013/263/EU af 13. maj 2013 om undertegnelse på Den Europæiske Unions vegne af aftalen mellem Den Europæiske Union og Den Russiske Føderation om narkotikaprækursorer (EUT L 154 af 6.6.2013, s. 5).

      (2)  Aftalens ikrafttrædelsesdato offentliggøres i Den Europæiske Unions Tidende på foranledning af Generalsekretariatet for Rådet.


title: AFGOERELSE TRUFFET AF REPRAESENTANTERNE FOR REGERINGERNE FOR DET EUROPAEISKE KUL- OG STAALFAELLESSKABS MEDLEMSSTATER, FORSAMLET I RAADET AF 28. JUNI 1977 OM FORLAENGELSE AF GYLDIGHEDSPERIODEN FOR AFGOERELSE 76/566/EKSF OM AABNING AF TOLDPRAEFERENCER FOR VARER, SOM HENHOERENDER UNDER DETTE FAELLESSKAB OG MED OPRINDELSE I MAROKKO

text:
Nr. L 169/ 26                             De Europæiske Fællesskabers Tidende                            7 . 7 . 77
                                                          AFGØRELSE
            TRUFFET AF REPRÆSENTANTERNE FOR REGERINGERNE FOR DET EU
            ROPÆISKE KUL - OG STÅLFÆLLESSKABS MEDLEMSSTATER , FORSAM
                                                          LET I RÅDET
                                                         af 28 . juni 1977
             om forlængelse af gyldighedsperioden for afgørelse 76/ 566/ EKSF om åbning af
             toldpræferencer for varer, som henhører under dette Fællesskab og med oprin
                                                         delse i Marokko
                                                           (77/41 8 / EKSF)
             REPRÆSENTANTERNE FOR REGERINGERNE FOR DET EUROPÆISKE KUL- OG STÅL
             FÆLLESSKABS MEDLEMSSTATER, FORSAMLET I RÅDET, HAR —
             ud fra følgende betragtninger :
             Repræsentanterne for medlemsstaternes regeringer har, indtil aftalen mellem Det europæi
             ske Kul - og Stålfællesskabs medlemsstater og kongeriget Marokko, undertegnet den 27.
             april 1976, træder i kraft, autonomt og parallelt truffet afgørelse 76/ 566/ EKSF om åbning
             af toldpræferencer for varer, som henhører under dette Fællesskab og med oprindelse i
             Marokko ('); denne . afgørelse anvendes senest til og med den 30. juni 1977 ;
             ovennævnte aftale har endnu ikke kunnet træde i kraft, og gyldighedsperioden for de auto
             nome foranstaltninger bør derfor forlænges med et år, og
             i forståelse med Kommissionen —
             TRUFFET FØLGENDE AFGØRELSE :
                                                              A rtikel 1
             I artikel 4 i afgørelse 76/ 566/ EKSF ændres datoen 30 . juni 1977 til 30 . juni 1978 .
                                                              Artikel 2
             Medlemsstaterne træffer alle de foranstaltninger, som gennemførelsen af denne afgørelse
              kræver.
              Udfærdiget i Luxembourg, den 28 . juni 1977 .
                                                                             W. RODGERS
                                                                               Formund
             (') EFT nr. L 175 af 1 . 7 . 1976, s . 10 .


title: Rådets afgørelse (FUSP) 2015/2006 af 10. november 2015 om forlængelse af mandatet for Den Europæiske Unions særlige repræsentant for Afrikas Horn

text:
               11.11.2015

               DA

               Den Europæiske Unions Tidende

               L 294/58

         RÅDETS AFGØRELSE (FUSP) 2015/2006
   af 10. november 2015
   om forlængelse af mandatet for Den Europæiske Unions særlige repræsentant for Afrikas Horn
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 33 og artikel 31, stk. 2,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Rådet vedtog den 8. december 2011 afgørelse 2011/819/FUSP (1) om udnævnelse af Alexander RONDOS til Den Europæiske Unions særlige repræsentant (EUSR) for Afrikas Horn. EUSR's mandat udløber den 31. oktober 2015.

               (2)

               EUSR's mandat bør forlænges for en yderligere periode på 16 måneder.

               (3)

               EUSR gennemfører mandatet under forhold, der muligvis vil blive forværret og vil kunne hindre opnåelsen af målene for Unionens optræden udadtil, jf. traktatens artikel 21 —

         VEDTAGET DENNE AFGØRELSE:
   Artikel 1
   Den Europæiske Unions særlige repræsentant
   Mandatet for Alexander RONDOS som EUSR for Afrikas Horn forlænges hermed indtil den 28. februar 2017. Rådet kan dog beslutte, at EUSR's mandat afsluttes tidligere, på grundlag af en vurdering fra Den Udenrigs- og Sikkerhedspolitiske Komité (PSC) og et forslag fra Unionens højtstående repræsentant for udenrigsanliggender og sikkerhedspolitik (HR).
   I forbindelse med EUSR's mandat defineres Afrikas Horn som Republikken Djibouti, Staten Eritrea, Den Føderative Demokratiske Republik Etiopien, Republikken Kenya, Den Føderale Republik Somalia, Republikken Sudan, Republikken Sydsudan og Republikken Uganda. I spørgsmål med bredere regionale implikationer samarbejder EUSR i fornødent omfang med lande og regionale enheder uden for Afrikas Horn.
   Artikel 2
   Politikmål
   1.   EUSR's mandat er baseret på Unionens politikmål for Afrikas Horn som fastsat i dens strategiramme, som blev vedtaget den 14. november 2011, den regionale handlingsplan for Afrikas Horn 2015-2020, som blev vedtaget den 26. oktober 2015, og i relevante rådskonklusioner, nemlig om aktivt at bidrage til de regionale og internationale bestræbelser på at opnå fredelig sameksistens og varig fred, sikkerhed og udvikling i og mellem landene i regionen. Endvidere skal EUSR bidrage til at forbedre kvaliteten, intensiteten, virkningen og synligheden af Unionens alsidige engagement på Afrikas Horn.
   2.   Politikmålene, som EUSR skal bidrage til, omfatter blandt andet:

               a)

               fortsat stabilisering af Afrikas Horn, idet der tages hensyn til den bredere regionale dynamik

               b)

               løsning af konflikter, specielt konflikterne i Somalia, Sydsudan og Sudan, og forebyggelse og tidlig varsling af potentielle konflikter mellem eller i regionens lande

               c)

               støtte til regionalt samarbejde på det politiske, sikkerhedsmæssige og økonomiske område

               d)

               forbedret forvaltning af blandede migrationsstrømme fra og på Afrikas Horn, hvorved der også tages hånd om de grundlæggende årsager til sådanne strømme.

         Artikel 3
   Mandat
   1.   For at nå Unionens politikmål i relation til Afrikas Horn har EUSR mandat til:

               a)

               på grundlag af strategirammen og dens regionale handlingsplan at samarbejde med alle relevante interessenter i regionen, regeringer, regionale myndigheder, internationale og regionale organisationer, civilsamfund og diasporaer med henblik på at fremme Unionens mål og bidrage til en bedre forståelse af Unionens rolle i regionen

               b)

               at samarbejde med vigtige aktører uden for regionen, som har indflydelse på Afrikas Horn, med henblik på at tackle spørgsmål vedrørende bredere regional stabilitet, bl.a. med hensyn til Det Røde Hav og det vestlige Indiske Ocean. Disse kontakter skal omfatte bilateralt samarbejde med Amerikas Forenede Stater, Golfstaterne, Egypten, Tyrkiet og Kina, regionale kontakter til Samarbejdsrådet for Golfstaterne (GCC) og interaktion med andre relevante aktører i takt med, at de opstår

               c)

               at repræsentere Unionen i de relevante internationale fora og sikre synligheden af Unionens støtte til krisestyring såvel som konfliktløsning og kriseforebyggelse

               d)

               at tilskynde til og støtte effektivt politisk og sikkerhedsmæssigt samarbejde og økonomisk integration i regionen gennem Unionens partnerskab med Den Afrikanske Union (AU) og regionale organisationer, navnlig Den Mellemstatslige Organisation for Udvikling (IGAD)

               e)

               at følge den politiske udvikling i regionen og bidrage til udvikling af Unionens politik for regionen, bl.a. i forbindelse med Somalia, Sudan, Sydsudan og Eritrea, grænsekonflikten mellem Etiopien og Eritrea og gennemførelsen af Algieraftalen, grænsekonflikten mellem Djibouti og Eritrea, Nilbassininitiativet og andre forhold i regionen, der påvirker dens sikkerhed, stabilitet og velstand

               f)

               undersøge grænseoverskridende udfordringer, navnlig vedrørende migration, og efter anmodning at indgå i dialoger om migration med relevante interessenter og bidrage mere generelt til Unionens migrations- og flygtningepolitik med hensyn til regionen, i overensstemmelse med Unionens politiske prioriteter, med henblik på at øge samarbejdet, herunder om tilbagesendelse og tilbagetagelse

               g)

               med hensyn til Somalia og i tæt samarbejde med chefen for EU-delegationen i Somalia og relevante regionale og internationale partnere, herunder De Forenede Nationers (FN) generalsekretærs særlige repræsentant for Somalia, AU og IGAD, fortsat at bidrage aktivt til aktioner og initiativer, der fører til yderligere stabilisering og postovergangsordninger for Somalia, idet der bygges videre på New Deal-pagten fra 2013 og fremskridt med opbygningen af en føderal stat, og med henblik på at gennemføre en troværdig og inklusiv valgproces i Somalia i 2016. Derudover skal EUSR fortsat støtte udviklingen i sikkerhedssektoren i Somalia, bl.a. gennem EU's FSFP-missioner, der er udsendt i regionen

               h)

               med hensyn til Sudan og i tæt samarbejde med cheferne for EU-delegationerne i Khartoum og ved AU i Addis Abeba at bidrage til EU-politikkens sammenhæng og effektivitet over for Sudan og støtte politiske løsninger på de igangværende konflikter i Darfur, Sydkordofan og Blå Nil samt national forsoning gennem en holistisk politisk proces. I den forbindelse skal EUSR bidrage til en sammenhængende international tilgang sammen med AU og især AU's højniveaupanel for Sudan (AUHIP) og Sydsudan, FN samt andre førende regionale og internationale aktører, idet der også tages hensyn til behovet for støtte til fredelig sameksistens mellem Sudan og Sydsudan, navnlig via gennemførelsen af Addis Abeba-aftalerne og løsning af udestående spørgsmål efter den samlede fredsaftale

               i)

               med hensyn til Sydsudan, idet der bygges videre på den nyligt undertegnede aftale om en løsning på konflikten i Sydsudan, fortsat at samarbejde på regionalt plan, navnlig med IGAD, AU, FN, Sydsudans nabolande og andre førende internationale partnere, for at sikre gennemførelsen af aftalen. I den forbindelse arbejder EUSR tæt sammen med cheferne for EU-delegationerne i Juba og ved AU i Addis Abeba

               j)

               nøje at følge andre grænseoverskridende udfordringer, der berører Afrikas Horn, med fokus på radikalisering og terrorisme, men også med hensyn til maritim sikring og piratvirksomhed, organiseret kriminalitet, våbensmugling og -handel, produkter fremstillet af vilde dyr og planter, narkotika og andre smuglervarer samt alle politiske og sikkerhedsmæssige følger af humanitære kriser

               k)

               at fremme den humanitære adgang i hele regionen

               l)

               at bidrage til gennemførelsen af Rådets afgørelse 2011/168/FUSP (2) og Unionens menneskerettighedspolitik i samarbejde med EUSR for menneskerettigheder, herunder EU's retningslinjer om menneskerettigheder, navnlig EU's retningslinjer om børn i væbnede konflikter og EU's retningslinjer om vold mod kvinder og piger og bekæmpelse af alle former for diskrimination mod dem, og Unionens politik med hensyn til FN's Sikkerhedsråds resolution 1325 (2000), bl.a. ved at overvåge og aflægge rapport om udviklingen og udarbejde henstillinger i den henseende.

         2.   Med henblik på opfyldelsen af sit mandat skal EUSR bl.a.:

               a)

               om nødvendigt rådgive og aflægge rapport om fastlæggelsen af Unionens holdninger i internationale fora med henblik på proaktivt at fremme Unionens samlede politiktilgang vedrørende Afrikas Horn

               b)

               bevare et overblik over alle Unionens aktiviteter.

         Artikel 4
   Gennemførelse af mandatet
   1.   EUSR har ansvaret for gennemførelsen af mandatet og handler med reference til HR.
   2.   PSC opretholder privilegerede forbindelser med EUSR og skal være EUSR's primære kontaktpunkt for forbindelserne med Rådet. PSC giver EUSR strategisk vejledning og politiske retningslinjer inden for rammerne af mandatet med forbehold af HR's beføjelser.
   3.   EUSR arbejder tæt sammen med Tjenesten for EU's Optræden Udadtil (EU-Udenrigstjenesten) og dens relevante tjenestegrene, Unionens delegationer i regionen samt Kommissionen.
   Artikel 5
   Finansiering
   1.   Det finansielle referencegrundlag til dækning af udgifterne i forbindelse med EUSR's mandat i perioden fra den 1. november 2015 til den 28. februar 2017 udgør 3 500 000 EUR.
   2.   Udgifterne forvaltes i overensstemmelse med de procedurer og regler, der gælder for Unionens almindelige budget.
   3.   Udgifterne forvaltes i henhold til en kontrakt mellem EUSR og Kommissionen. EUSR står til regnskab for alle udgifter over for Kommissionen.
   Artikel 6
   Sammensætning af medarbejderstaben
   1.   EUSR er inden for rammerne af mandatet og de finansielle midler, der stilles til rådighed i den forbindelse, ansvarlig for at sammensætte sin medarbejderstab. Medarbejderstaben skal have den ekspertise i specifikke politiske og sikkerhedsmæssige spørgsmål, som mandatet kræver. EUSR underretter omgående og løbende Rådet og Kommissionen om sammensætningen af sin medarbejderstab.
   2.   Medlemsstaterne, EU-institutionerne og EU-Udenrigstjenesten kan foreslå udstationering af medarbejdere til at arbejde sammen med EUSR. Løn til sådant udstationeret personale afholdes af henholdsvis den pågældende medlemsstat, den pågældende EU-institution eller EU-Udenrigstjenesten. Eksperter, der udstationeres af medlemsstaterne ved EU-institutionerne eller EU-Udenrigstjenesten, kan også udstationeres ved EUSR. Internationale kontraktansatte skal være statsborgere i en medlemsstat.
   3.   Alt udstationeret personale forbliver under den udsendende medlemsstats, den udsendende EU-institutions eller EU-Udenrigstjenestens administrative myndighed og udfører sine opgaver og handler i EUSR's mandats interesse.
   4.   EUSR's personale placeres samme sted som de relevante tjenestegrene i EU-Udenrigstjenesten eller EU-delegationerne med henblik på at bidrage til sammenhæng og konsekvens i deres respektive aktiviteter.
   Artikel 7
   Privilegier og immuniteter for EUSR og EUSR's medarbejderstab
   De privilegier, immuniteter og yderligere garantier, der er nødvendige for, at EUSR og dennes medarbejdere kan opfylde og afvikle EUSR's mission uhindret, aftales med værtslandene, alt efter hvad der er relevant. Medlemsstaterne og EU-Udenrigstjenesten yder den fornødne støtte med henblik herpå.
   Artikel 8
   Sikkerheden i forbindelse med EU's klassificerede informationer
   EUSR og alle medarbejdere i dennes stab skal overholde de sikkerhedsprincipper og minimumstandarder, der er fastsat i Rådets afgørelse 2013/488/EU (3).
   Artikel 9
   Adgang til oplysninger og logistisk støtte
   1.   Medlemsstaterne, Kommissionen, EU-Udenrigstjenesten og Generalsekretariatet for Rådet sikrer, at EUSR får adgang til alle relevante oplysninger.
   2.   Alt efter tilfældet yder Unionens delegationer i regionen og medlemsstaterne logistisk støtte i regionen.
   Artikel 10
   Sikkerhed
   EUSR skal i overensstemmelse med Unionens sikkerhedspolitik for personale, der er udstationeret uden for Unionen som led i operationer i medfør af afsnit V i traktaten, træffe alle med rimelighed gennemførlige forholdsregler, i overensstemmelse med EUSR's mandat og på baggrund af sikkerhedssituationen i ansvarsområdet, med hensyn til sikkerheden for alt personale, der står under EUSR's direkte myndighed, navnlig ved at:

               a)

               udarbejde en specifik sikkerhedsplan på grundlag af rådgivning fra EU-Udenrigstjenesten, der omfatter specifikke materielle, organisatoriske og proceduremæssige sikkerhedsforanstaltninger, og fastlægger bestemmelser, der skal sørge for, at personalet kan bevæge sig i sikkerhed til og inden for ansvarsområdet, samt forvalte sikkerhedshændelser, og som omfatter en beredskabs- og evakueringsplan

               b)

               sikre, at alt personale, der er udstationeret uden for Unionen, er dækket af en højrisikoforsikring, der er tilpasset forholdene i ansvarsområdet

               c)

               sikre, at alle medarbejdere i EUSR's stab, der skal udstationeres uden for Unionen, herunder lokalt ansat personale, har modtaget relevant sikkerhedsuddannelse før eller ved ankomsten til ansvarsområdet på grundlag af de risikoratings, som EU-Udenrigstjenesten har opstillet for dette område

               d)

               sikre, at alle vedtagne henstillinger, der udarbejdes efter regelmæssige sikkerhedsvurderinger, gennemføres, og aflægge skriftlige rapporter om deres gennemførelse og om andre sikkerhedsspørgsmål som led i statusrapporten og rapporten om gennemførelse af mandatet til Rådet, HR og Kommissionen.

         Artikel 11
   Rapportering
   1.   EUSR aflægger regelmæssigt mundtlig og skriftlig rapport til HR og til PSC. EUSR aflægger også efter behov rapport til Rådets arbejdsgrupper. Der udsendes regelmæssigt rapporter gennem Coreunettet. EUSR kan aflægge rapport til Rådet for Udenrigsanliggender. I overensstemmelse med traktatens artikel 36 kan EUSR inddrages i underretningen af Europa-Parlamentet.
   2.   EUSR aflægger rapport om den bedste måde, hvorpå man kan videreføre Unionens initiativer, såsom Unionens bidrag til reformer, herunder de politiske aspekter af relevante EU-udviklingsprojekter, i samråd med Unionens delegationer i regionen.
   Artikel 12
   Koordinering
   1.   EUSR bidrager til, at Unionens aktion fremtræder som en helhed, er sammenhængende og effektiv, og hjælper med at sikre, at alle EU-instrumenter og medlemsstaternes aktioner på området sættes ind på en sammenhængende måde for at nå Unionens politikmål. EUSR's aktiviteter koordineres med EU-delegationernes og Kommissionens aktiviteter. EUSR sørger for regelmæssig briefing af medlemsstaternes missioner og EU-delegationer i regionen.
   2.   Under arbejdet på stedet holdes der tæt kontakt til cheferne for EU- delegationerne og medlemsstaternes missionschefer. De bestræber sig i videst mulige omfang på at bistå EUSR i gennemførelsen af mandatet. EUSR rådgiver i tæt samordning med de relevante EU-delegationer den øverstbefalende for EU NAVFOR Atalanta, EU's øverstbefalende for EUTM Somalia og missionschefen for EUCAP NESTOR om lokale politiske forhold. EUSR og de øverstbefalende for EU-operationen og den øverstbefalende for den civile operation konsulterer om nødvendigt hinanden.
   3.   EUSR samarbejder tæt med de berørte landes myndigheder, FN, AU, IGAD, andre nationale, regionale og internationale interessenter samt civilsamfundet i regionen.
   Artikel 13
   Revision
   Gennemførelsen af denne afgørelse og dens sammenhæng med andre bidrag fra Unionen til regionen tages løbende op til revision. EUSR forelægger Rådet, HR og Kommissionen en fremskridtsrapport inden udgangen af juni 2016 og en samlet rapport om gennemførelsen af mandatet inden udgangen af november 2016.
   Artikel 14
   Ikrafttræden
   Denne afgørelse træder i kraft på dagen for vedtagelsen.
   Den anvendes fra den 1. november 2015.

      Udfærdiget i Bruxelles, den 10. november 2015.

            På Rådets vegne

         P. GRAMEGNA

            Formand

      (1)  Rådets afgørelse 2011/819/FUSP af 8. december 2011 om udnævnelse af Den Europæiske Unions særlige repræsentant for Afrikas Horn (EUT L 327 af 9.12.2011, s. 62).

      (2)  Rådets afgørelse 2011/168/FUSP af 21. marts 2011 om Den Internationale Straffedomstol og om ophævelse af fælles holdning 2003/444/FUSP (EUT L 76 af 22.3.2011, s. 56).

      (3)  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (EUT L 274 af 15.10.2013, s. 1).


title: 2010/519/EU: Europa-Parlamentets afgørelse af 5. maj 2010 om afslutning af regnskaberne for Det Europæiske Center for Forebyggelse af og Kontrol med Sygdomme for regnskabsåret 2008

text:
               25.9.2010

               DA

               Den Europæiske Unions Tidende

               L 252/145

         EUROPA-PARLAMENTETS AFGØRELSE
   af 5. maj 2010
   om afslutning af regnskaberne for Det Europæiske Center for Forebyggelse af og Kontrol med Sygdomme for regnskabsåret 2008
   (2010/519/EU)
   EUROPA-PARLAMENTET,
   der henviser til det endelige årsregnskab for Det Europæiske Center for Forebyggelse af og Kontrol med Sygdomme for regnskabsåret 2008,
   der henviser til Revisionsrettens beretning om årsregnskabet for Det Europæiske Center for Forebyggelse af og Kontrol med Sygdomme for regnskabsåret 2008, med centrets svar (1),
   der henviser til Rådets henstilling af 16. februar 2010 (5827/2010 — C7-0061/2010),
   der henviser til EF-traktatens artikel 276 og artikel 319 i traktaten om Den Europæiske Unions funktionsmåde,
   der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (2), særlig artikel 185,
   der henviser til Europa-Parlamentets og Rådets forordning (EF) nr. 851/2004 af 21. april 2004 om oprettelse af et europæisk center for forebyggelse af og kontrol med sygdomme (3), særlig artikel 23,
   der henviser til Kommissionens forordning (EF, Euratom) nr. 2343/2002 af 19. november 2002 om rammefinansforordning for de organer, der er omhandlet i artikel 185 i forordning (EF, Euratom) nr. 1605/2002 (4), særlig artikel 94,
   der henviser til forretningsordenens artikel 77 og bilag VI,
   der henviser til betænkning fra Budgetkontroludvalget og udtalelse fra Udvalget om Miljø, Folkesundhed og Fødevaresikkerhed (A7-0104/2010),

               1.

               godkender afslutningen af regnskaberne for Det Europæiske Center for Forebyggelse af og Kontrol med Sygdomme for regnskabsåret 2008;

               2.

               pålægger sin formand at sende denne afgørelse til direktøren for Det Europæiske Center for Forebyggelse af og Kontrol med Sygdomme, Rådet, Kommissionen og Revisionsretten og drage omsorg for, at den offentliggøres i Den Europæiske Unions Tidende (L-udgaven).

         Jerzy BUZEK

            Formand

         Klaus WELLE

            Generalsekretær

      (1)  EUT C 304 af 15.12.2009, s. 112.

      (2)  EFT L 248 af 16.9.2002, s. 1.

      (3)  EUT L 142 af 30.4.2004, s. 1.

      (4)  EFT L 357 af 31.12.2002, s. 72.